Hátíðarkveðja og annáll Hönnunarmiðstöðvar Árið 2019 var viðburðaríkt hjá Hönnunarmiðstöð , fjölbreyttum og áhugaverðum verkefnum fjölgar , nýjir starfsmenn bættust í hópinn , og ekki síst flutningar á nýjan stað þar sem skrifstofan og öll starfssemi Hönnunarmiðstöðvar er flutt á Tryggvagötu 17 . Hér er stiklað á stóru á verkefnum Hönnunarmiðstöðvar 2019 ... HönnunarMars HönnunarMars 2019 fór fram með dagana 28. - 31. mars og var að vanda hin glæsilegasta með hátt í 100 viðburðum , sýningum og opnunum sem settu svo sannarlega svip sinn á Reykjavík og nágrenni . Innblástur beint í æð á DesignTalks í Hörpu , upplifun , húsgögn , fatahönnun , textíll , vörur , grafík og allt þar á milli á stærstu hönnunarhátíð landsins . HönnunarMars er eitt öflugasta kynningarafl íslenskarar hönnunar hér á landi og erlendis og nú er hægt að fara að telja niður í hátíðina 2020 sem fer fram dagana 25. - 29. mars , fimm dagar af fjölbreytilegri hönnun , nýjum hugmyndum og innblæstri . Við minnum á að opnað hefur verið fyrir miðasölu á DesignTalks 2020 , fyrstu fyrirlesarar hafa verið kynntir og fleiri á leiðinni . Hægt að lesa um það hér . Ýttu hér til að tryggja miða á sérstöku forsöluverði . Hönnunarverðlaun Íslands 2019 Þann 14. nóvember var hátíðleg stemming í Iðnó þar sem Hönnunarverðlaun Íslands 2019 voru afhent Genki Instruments og Manfreð Vilhjálmsson , arkitekt , hlaut Heiðursverðlaun Hönnunarverðlauna Íslands sem veitt voru í fyrsta sinn í ár . Omnom fékk viðurkenningu fyrir bestu fjárfestingu í hönnun 2019 . Fyrr um daginn fór fram málþing tengt verðlaunum undir yfirskriftinni Hannað í hring - hönnun sem tæki til að þróa nýjar leiðir og sjálfbærar lausnir . Fjallað var um sjálfbærar byggingar , matarhönnun , hönnun velferðarkerfis , hönnun sjálfbærra efna og hvernig hægt er að skilja og einfalda flókin kerfi með hönnun . Að erindum loknum voru svo snarpar pallborðsumræður um hlutverk hönnunar með heimsmarkmið Sameinuðu þjóðanna um sjálfbæra þróun að leiðarljósi sem stjórnandi málþingsins Fanney Birna Jónsdóttir , fjölmiðlakona stýrði . Ársfundur Hönnunarmiðstöðvar Hönnunarmiðstöð hélt ársfund sinn á Hafnartorgi þann 6. júní 2019 og vel við hæfi að fundurinn færi fram á þessu glænýja svæði sem nú er risið í miðborg Reykjavíkur þar sem íslenskur arkitektúr er í lykilhlutverki . Þórlindur Kjartansson pistlahöfundur var kynnir , hönnuðurinn Hrefna Sigurðardóttir frá Stúdíó Fléttu hélt erindi , Halla Helgardóttir , framkvæmdastjóri Hönnunarmiðstöðvar talaði ásamt Þórdísi Kolbrúnu Reykfjörð Gylfadóttur , ráðherra sem sagði meðal annars : „ Hönnun er eitt af þessum verkefnum sem á sér hvorki upphaf né endi , hönnun snertir allt okkar umhverfi hvort sem er í stóru eða smáu . “ Tímaritið HA Tölublöð 9 og 10 af tímaritinu HA litu dagsins ljós árið 2019 . Auk þess gaf HA út sérútgáfu í tengslum við HönnunarMars þar sem var að finna dagskrá hátíðarinnar í bland við ritstýrt efni sem var sent heim til áskrifenda og dreift frítt til hátíðargesta . Útgáfa 10. tölublaðs HA í nóvember markaði einmitt fimm ára afmæli tímaritsins , sem eru merk tímamót í útgáfu fagrita um íslenska hönnun og arkitektúr . Fyrir áhugasama fæst HA í öllum helstu bóka - og hönnunarverslunum og tilvalið að stinga í jólapakkann . Hönnunarsjóður Hönnunarsjóður úthlutaði 44 milljónum í 35 verkefni og 50 ferðastyrki árið 2019 . Tvær almennar úthlutanir og fjórar úthlutanir ferðastyrkja fóru fram á árinu en sjóðnum bárust 167 umsóknir um styrki að upphæð rúmlega 400 m.kr . Hönnunarmiðstöð skrifaði undir samstarfssamning við Icelandic Startups um ráðgjöf fyrir styrkþega sjóðsins og fór fyrsti ráðgjafadagurinn fram í byrjun desember og heppnaðist vel . Dagsetningar fyrir úthlutanir sjóðsins fyrir 2020 eru komnar inn á heimasíðu Hönnunarsjóðs hér . Ný og spennandi verkefni Góðar leiðir er samheiti tveggja verkefna sem Hönnunarmiðstöð Íslands hefur verið falið að leiða á sviði innviðahönnunar ferðamannastaða með náttúru , - minjavernd og sjálfbæra ferðaþjónustu að leiðarljósi . Annars vegar er það samstarfsverkefni um aukna eflingu fagþekkingar , hönnunar og samræmingu við uppbyggingu innviða sem skilgreint er í landsáætlun um uppbyggingu innviða og styrkt af umhverfis - og auðlindaráðuneytinu og atvinnuvega - og nýsköpunarráðuneytinu . Í samstarfinu taka þátt ólíkar opinberar stofnanir sem allar eiga það sameiginlegt að hafa umsjón með verkefnum á sviði innviða ferðamannastaða . Hins vegar er verkefnið Norræn hönnun í norrænni náttúru sem er hluti af formennskuverkefni Íslands í Norrænu ráðherranefndinni , Gagnvegir góðir . Lesa má um verkefnið hér . Hönnunarmiðstöð Íslands tók þátt í fjölbreyttum alþjóðlegum verkefnum á árinu . Meðal annars í sýningunni Crossover by Adorno sem átta íslenskir hönnuðir tóku þátt í og sett var upp á London Design Week í september . Hönnunarmiðstöð er líka samstarfsaðili í norræna verkefninu Sustainordic og sýningunni Nordic Sustainable Cities . Lesa má um verkefnið hér . Ný stjórn Hönnunarmiðstöðvar Íslands Ný stjórn Hönnunarmiðstöðvar var kjörin í byrjun sumars og tók formlega til starfa á ársfundi Hönnunarmiðstöðvar Íslands . Nýja stjórn skipa þau Kristján Örn Kjartansson , AÍ , formaður stjórnar , Rósa Dögg Þorsteinsdóttir , Félag húsgagna - og innanhússarkitekta , varaformaður stjórnar , Ása Gunnlaugsdóttir , Félag íslenskra gullsmiða , Kristín María Sigþórsdóttir , Félag iðn - og vöruhönnuða , Ólöf Garðarsdóttir , FÍT , Magnea Einarsdóttir , Fatahönnunarfélagið , Sigrún Jóna Norðdahl , Leirlistafélagið , Svava Þorleifsdóttir , FÍLA og Bettina Elverdam Nielsen , Textílfélagið . Þetta , og auðvitað margt margt fleira , var að frétta árið 2019 ... Við förum full tilhlökkunar inn í árið 2020 ! Takk fyrir árið sem að líða og við óskum ykkur farsældar á komandi ári . með nýárskveðjum starfsfólk Hönnunarmiðstöðvar Íslands